ERATOU sa solia na Wasewase o Namoli e $5,000 ena kena tekivutaki na sasaga ni lotu mena vakavurea e 12 na milioni na lita na sucu ena vuku ni bisinisi ni loba sucu ena noda vanua.
Era sa vakadonuya talega na lewe ni Bose ko Viti ena yabaki oqo mera na veivuke ena kena voli tale e 188 na bulumakau dau loba sucu.
Era a gade ki Navuso na Tuirara Levu ena macawa sa oti me ra laki raica ka vakadinadinataka mai na veika esa sasaga kina oqo na lotu.
Ena va na yabaki esa sivi mai oqo, ka sa sega ni vakatarai tu na veisisivi soli, kei na sere kei na basa, ka da dau mai kumuni i lavo kina na Lotu Wesele ena vuku ni cicivaki ni lotu.
Ena loma ni va na yabaki oya eda solia tikoga ki na valenivolavola levu na noda soli tau ya $10 dua na lewe ni lotu.
E vakaraitaka o Talatala Tuikilakila Waqairatu ni i lavo e dau kumuni mai oqo vei ira na lewe ni lotu esa sega ni veirauti kei na veika e dodonu me cicivaki kina na valenivolavola liu, ka tiko ena $3.4 na milioni na kena i sau.
Eso tale na qele ni lotu esa tiko kina na lalawa me na vakatoroicaketaki vakacava.
Ena 2010, esa qarava tiko na tabana vou oqo ni kena rejisitataki kece na qele ni lotu, ka veiliutaki tiko kina o Talatala Josefa Sarunicava Waqairatu. E qarava tiko o Tatalata Josefa na kena rejisitataki kece na qele ni lotu e tiko ena i wasewase ni qele e voli vakadua se freehold, na kena era lisitaki tu kei na kena rejisitataki talega na qele ni lotu era a soli mai vakavanua me nona na lotu se me sa tiko kina na i lumuti ni Kalou kei na vanua me dau teitei kina.
E vakaraitaka ni dua na i wase levu ni i lavo e dau vinakati oya e rauta ni $500,000 ena kena cicivaki tiko na Vuli Talatala e Davuilevu.
Esa qai tiko talega na tuvatuva vakailavo me cicivaki kina na veitabana me vaka Vada ni Turaga, na tabana ni bula raraba, na veivakalotutaki kei na veitabana kece ni lotu e cicivaki tiko e valenivolavola levu.
Kaya o Talatala Waqairatu ni gauna oqo e sa vinakati mera na yalomatua ka cakacaka na lewenilotu ka me da liga kaukauwa me rawa ni da rawata kina na i vakatagedegede ni bula vinaka.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn